ปัจจัยความเสี่ยงที่สำคัญ 

บริษัทฯได้จัดปัจจัยความเสี่ยงสำคัญๆที่อาจเกิดขึ้นกับบริษัทฯเป็น 3 ประเภท
ประกอบด้วยความเสี่ยงจากการดำเนินธุรกิจ ความเสี่ยงทางการเงิน และความเสี่ยงทางการตลาด
ปัจจัยความเสี่ยงที่สำคัญๆในประเภทต่างๆเหล่านี้มีคำอธิบายประกอบดังต่อไปนี้

ความเสี่ยงจากการดำเนินงาน

-   ในฐานะที่บริษัทฯเป็นเจ้าของและผู้ประกอบการเดินเรือขนส่งสินค้าระหว่างประเทศโดยไม่มีข้อจำกัดทางภูมิศาสตร์ใดๆ
    อาจต้องเผชิญกับความเสี่ยงที่เกิดจากหายนะทางน้ำ ความแปรปรวนของสภาพสิ่งแวดล้อม
    ความสูญหายหรือเสียหายของสินค้าและทรัพย์สินต่างๆ
    และการสะดุดหยุดลงของธุรกิจอันเกิดมาจากเครื่องยนต์กลไกขัดข้อง
    ความผิดพลาดของเจ้าหน้าที่ การเคลื่อนไหวทางการเมืองในประเทศต่างๆ
    การหยุดงานประท้วงของคนงาน การก่อการร้าย โจรสลัด
    ความแปรปรวนของสภาพดินฟ้าอากาศ สถานการณ์และเหตุการณ์อื่นใดที่อาจจะเกิดขึ้น
    ซึ่งสิ่งเหล่านี้จะนำไปสู่ต้นทุนการดำเนินงานที่เพิ่มขึ้นหรือการสูญเสียรายได้
    อย่างไรก็ตามเจ้าของเรือหรือผู้ประกอบการเดินเรือในน่านน้ำสากลจะมีการประกันความเสี่ยงต่างๆ
    โดยมีการทำประกันภัยไว้กับบริษัทประกันภัยที่เป็นอุตสาหกรรมสากลและจะครอบคลุมความเสี่ยงทั้งหมด
    ดังนั้นบริษัทฯ จึงได้ทำประกันภัยเพื่อคุ้มครองความเสี่ยงภัยต่างๆที่กล่าวมาข้างต้นนี้เอาไว้แล้ว

-   การดำเนินธุรกิจของบริษัทฯขึ้นอยู่กับการขยายตัวและการเปลี่ยนแปลงของกฏหมายป้องกันสิ่งแวดล้อมและกฏระเบียบพาณิชย์นาวีด้านอื่นๆ
    การต้องดำเนินการให้เป็นไปตามกฏหมายเหล่านี้มีความเสี่ยงในด้านที่อาจต้องเสียค่าใช้จ่ายมาก
    รวมถึงค่าใช้จ่ายในการปรับปรุงเรือหรือเปลี่ยนระเบียบปฏิบัติในการเดินเรือ
    อย่างไรก็ตามบริษัทฯระมัดระวังในประเด็นเหล่านี้เสมอมาและได้รักษามาตราฐานความปลอดภัยและมาตราฐานทางเทคนิคให้อยู่ในระดับสากลตลอดมา

-   การดำเนินธุรกิจเดินเรือทะเลและการบริหารบริษัทที่เป็นบริษัทจดทะเบียนในตลาดหลักทรัพย์แห่งประเทศไทย
    ทำให้บริษัทฯต้องว่าจ้างบุคลากรที่มีความสามารถและประสบการณ์พื่อมาปฏิบัติหน้าที่ในฐานะคนประจำเรือและผู้บริหารในสำนักงาน
    การสรรหาและการมีบุคลากรเหล่านั้นเป็นสิ่งที่สำคัญในการดำเนินธุรกิจของบริษัทฯ
    อย่างไรก็ดามจากการที่บริษัทฯได้ยึดถือนโยบายความยุติธรรมและความสมเหตุผลต่อบุคลากร
    บริษัทฯจึงไม่เกิดปัญหาในด้านการสรรหาและการมีบุคคลากรที่มีความสามารถและบริษัทฯคิดว่าไม่น่าจะเกิดปัญหาด้านบุคลากรในอนาคต

-   ในฐานะที่บริษัทฯ
    เป็นบริษัทจดทะเบียนในตลาดหลักทรัพย์บริษัทฯจึงต้องปฏิบัติตามกฎหมายและข้อบังคับต่างๆอย่างเคร่งครัดและหากไม่ปฏิบัติตามกฎหมายและข้อบังคับใดใดเพียงข้อหนึ่งหรือหลายข้อก็จะทำให้บริษัทฯหรือผู้บริหารระดับสูงถูกลงโทษหรือถูกดำเนินคดีได้
    บริษัทฯจึงต้องเฝ้าระวังในเรื่องนี้เป็นอย่างดี
    และได้ดำเนินการเตรียมพร้อมด้วยการว่าจ้างพนักงานที่มีคุณวุฒิที่เหมาะสมและได้ปรับระบบการดำเนินงานภายในให้มีประสิทธิภาพเพื่อให้แน่ใจว่าบริษัทฯได้ดำเนินการตามกฎหมายและกฎระเบียบต่างๆ

-   บริษัทฯไม่ได้เผชิญกับความเสี่ยงจากราคาน้ำมันโลกที่เพิ่มสูงขึ้น
    เนื่องจากกรณีการเดินเรือแบบเที่ยวการเดินเรือที่บริษัทฯ
    ต้องเป็นผู้จ่ายค่าน้ำมันเชื้อเพลิงแต่ค่าน้ำมันเชื้อเพลิงที่เพิ่มขึ้นจะถูกส่งผ่านไปยังลูกค้าเนื่องจากอัตราค่าระวางเรือที่กำหนดและเรียกเก็บจากลูกค้านั้นได้รวมค่าน้ำมันเชื้อเพลิงที่เพิ่มขึ้นไว้ด้วย

ความเสี่ยงทางการเงิน

-   รายได้และค่าใช้จ่ายส่วนใหญ่ของบริษัทฯจะเป็นเงินสกุลดอลล่าร์สหรัฐ
    รวมทั้งสินทรัพย์ถาวรส่วนใหญ่ของบริษัทฯคือเรือเดินทะเลก็มีพื้นฐานเป็นเงินดอลล่าร์สหรัฐ
    เนื่องจากเรือเดินทะเลมีตลาดการซื้อขายสากลที่เป็นเงินสกุลดอลล่าร์สหรัฐ
    ดังนั้นบริษัทฯจึงมีความเสี่ยงจากอัตราแลกเปลี่ยนเงินตราต่างประเทศจากหนี้สินของบริษัทฯที่อยู่ในรูปสกุลเงินตราต่างประเทศอื่นที่มิใช่ดอลล่าร์สหรัฐ
    ณ วันที่ 31 ธันวาคม 2545 บริษัทฯ มีหนี้สินสกุลเงินบาท (รวมยอดหุ้นกู้คงเหลือ) จำนวน
    2,176.22 ล้านบาท หรือประมาณร้อยละ 49
    ของยอดหนี้สินรวมของบริษัทฯมูลค่าเทียบเท่าเป็นเงินดอลล่าร์สหรัฐของหนี้สินเหล่านี้อาจเพิ่มขึ้นหรือลดลงซึ่งเป็นผลมาจากการเปลี่ยนแปลงของอัตราแลกเปลี่ยนเงินบาทเทียบกับเงินดอลล่าร์สหรัฐ
    บริษัทฯตระหนักถึงความเสี่ยงนี้แต่เนื่องจากบริษัทฯมีความเห็นว่าในสถานการณ์ปัจจุบัน
    ความเสี่ยงจากการเสียหายนี้มีน้อยมาก
    ดังนั้นบริษัทฯจึงยังไม่ดำเนินใดสำหรับความเสี่ยงดังกล่าว
    อย่างไรก็ตามบริษัทฯยังคงติดตามความเคลื่อนไหวของอัตราแลกเปลี่ยนอย่างเสม่ำเสมอและจะได้วางแผนงานทางการเงินให้สอดคล้องกับสถานะการณ์เพื่อให้ครอบคลุมความเสี่ยงเหล่านี้โดยการใช้เครื่องมือทางการเงินที่เหมาะสม
    หรือการคืนหนี้สินสกุลเงินบาทโดยการกู้เงินสกุลเงินดอลล่าร์สหรัฐแทน

-   เงินกู้มีหลักประกันส่วนใหญ่ของบริษัทฯจะมีอัตราดอกเบี้ยลอยตัวตามอัตรา LIBOR
    (อัตราดอกเบี้ยระหว่างธนาคารในกรุงลอนดอน)
    ดังนั้นบริษัทฯจึงมีความเสี่ยงจากความผันผวนของอัตราดอกเบี้ยอันเนื่องมาจากการเปลี่ยนแปลงของอัตราดอกเบี้ยLIBOR
    บริษัทฯยังคงติดตามความเคลื่อนไหวอัตราดอกเบี้ยในตลาดเงินอย่างสม่ำเสมอและมีความเห็นว่าในอนาคตอันใกล้นี้อัตราดอกเบี้ยดังกล่าวยังไม่มีความผันผวนที่จะทำให้เกิดต้นทุนเพิ่มขึ้นอย่างสาระสำคัญ

-   จากที่ได้มีการแก้ไขข้อกำหนดและเงื่อนไขของหุ้นกู้แปลงสภาพชนิดไถ่ถอนได้ (หุ้นกู้)
    โดยแก้ไขให้ยกเลิกเงื่อนไขการแปลงสภาพ
    ดังนั้นผู้ถือหุ้นของบริษัทฯจึงไม่มีความเสี่ยงจากการลดลงในสัดส่วนการถือหุ้นอีกต่อไป

ความเสี่ยงทางการตลาด

-   อุตสาหกรรมและตลาดการเดินเรือขนส่งสินค้าทางทะเลจะขึ้นลงเป็นวัฏจักร
    มีความผันผวนในเรื่องของการทำกำไร
    มูลค่าเรือและอัตราค่าระวางเนื่องจากความเปลี่ยนแปลงในอุปสงค์และอุปทานของกำลังกองเรือ
    ซึ่งได้มีการอธิบายไว้อย่างละเอียดภายใต้หัวข้อ “ลักษณะการประกอบธุรกิจและอุตสาหกรรม”
    ในรายงานฉบับนี้แล้ว เรือของบริษัทฯ ส่วนใหญ่ (ยกเว้นเรือขนส่งปูนซีเมนต์) อยู่ในตลาด
    spot กล่าวคือมีการเจรจาต่อรองค่าเช่าค่าระวางกันเป็นรายเที่ยวการเดินเรือ
    ดังนั้นจึงต้องเผชิญกับความผันผวนและขึ้นอยู่วัฎจักรของธุรกิจเรือ อย่างไรก็ตามบริษัทฯ
    เชื่อมั่นว่าการที่บริษัทฯ
    มีการตลาดเฉพาะกลุ่มคืออยู่ในกลุ่มเรือเอนกประสงค์ขนาดเล็กซึ่งมีปัจจัยพื้นฐานที่เป็นบวกคือมีอุปสงค์มากกว่าอุปทาน
    และมีตัวช่วยชะลอในช่วงภาวะตกต่ำของวัฎจักรของธุรกิจจะทำให้บริษัทฯ
    ได้รับผลกระทบน้อยลง

-   อุปสงค์ของธุรกิจของบริษัทฯนั้นเกิดจากปริมาณของสินค้าที่ต้องการขนส่ง
    การก่อเกิดของอุปสงค์นี้ขึ้นอยู่กับการค้าโลกและการเจริญเติบโตของเศรษฐกิจ
    ภาวะถดถอยของความเจริญเติบโตของเศรษฐกิจและการค้าจะทำให้เกิดอุปสงค์เรือที่ ลดลง
    อย่างไรก็ตามบริษัทฯจำเป็นต้องกล่าวไว้ณที่นี้อีกครั้งว่าบริษัทฯได้รับการปกป้องต่อภาวะความเสี่ยงนี้ด้วยการประกอบธุรกิจอย่างรอบคอบในตลาดเรือเอนกประสงค์ขนาดเล็กซึ่งก็มีข้อได้เปรียบอยู่

-   เรือของบริษัทฯเดินเรือในน่านน้ำสากลทั่วโลกและการให้บริการก็เป็นไปในสัดส่วนที่กระจายเท่าๆกันทั่วโลกโดยไม่ได้เฉพาะเจาะจงที่ส่วนใดส่วนหนึ่งเท่านั้น
    ด้วยเหตุนี้บริษัทฯจึงไม่มีความเสี่ยงด้านภูมิศาสตร์ในการตลาดและลูกค้าของ
    บริษัทฯดังนั้นความเปลี่ยนแปลงในภูมิภาคใดภูมิภาคหนึ่งของโลกอันเนื่องมาจากสงครามหรือการก่อการทางการเมืองหรือด้วยเหตุผลใดใดก็ตามจะไม่ส่งผลกระทบสำคัญที่ทำให้รายได้ของบริษัทฯลดลงได้

-   รายได้ของบริษัทฯมาจากจำนวนของลูกค้าหลากหลายและไม่ขึ้นต่อลูกค้ารายใดรายหนึ่งในการดำเนินธุรกิจ
    ดังนั้นบริษัทฯ
    จึงไม่มีความเสี่ยงต่อการที่จะต้องทำธุรกิจกับลูกค้าเพียงรายเดียวหรือได้รับผลกระทบรุนแรงหรือสูญเสียรายได้หากลูกค้ารายนั้นๆประสบภาวะขาดทุน